text: Eg havi onki náttborð, men bøkur liggja runt í húsinum og í atelierinum. Eg lesi mest í atelierinum. Har havi eg nógvar bøkur, serliga um list. Stórar bøkur við nógvum myndum og heilt lítlar bøkur, sum eru so vakrar, at eg mátti eiga tær. Eg eigi nógvar bøkur um list og listafólk.
text: #000000
text: Mær dámar væl at lesa viðtalur við listafólk og bøkur, sum listafólk hava skrivað, tí har fái eg eitt lítið innlit í tankar og meiningar teirra um, hvat hugtekur tey, hvat inspirerar tey, hvat halda tey um at vera listafólk, og hvat halda tey um heimin og samfelagið.
text: #000001
text: Mær dámar eisini sera væl at lesa yrkingar. Yrkingar eru onkuntíð sum abstraktir málningar, stórar frásagnir, sjálvt um tær kanska bara eru fýra linjur langar. Yrkingar siga okkurt, sum er øgiliga konsentrerað og presist, og samstundis kann alt universið lesast millum linjurnar.
text: #000002
text: Hevur tú eina yndisbók ella yndishøvund?
text: #000003
text: Ein bók, sum hevur fylgt mær í mong ár, er Selected Writings and Interviews eftir Barnett Newman. Ikki tí at tað er tann størsti skaldskapurin, eg havi lisið nakrantíð, men tí at eg fekk bókina fyri nógvum árum síðan, tá eg royndi at finna út av, hvat málningarnir hjá mær gingu út uppá. Og hansara hugsanir um abstrakt ekspressionistiskt málarí og list yvirhøvur, og týdningin, hann helt, listin hevði fyri fólk, hugtóku meg og útgreinaðu nøkur áhugamál. Síðani havi eg lisið nógvar tankar hjá listafólki, sum eru minst líka áhugaverdir. Bókin liggur altíð frammi, eg blaði í henni av og á, og eri ikki vís í, at eg havi fatað tað heila.
text: #000004
text: Ein onnur bók, sum eg lesi úr við jøvnum millumbilum, er við tekstum hjá listakvinnuni Agnes Martin. Tað eru yrkingar ella prosayrkingar, sveimandi og avgjørdar hugleiðingar um tíð og rúm - í atelierinum, ímyndi eg mær. Hon skrivar kanska hesar hugleiðingar niður fyri at tøma høvdið, áðrenn hon fer at mála. “Anything is a Mirror”, skrivar hon einastaðni í bókini. Eg brúkti setningin til heitið á framsýning í Listasavni Føroya í 2014.
text: #000005
text: Tær skaldsøgur, sum mær dámar best, eru tær, ið eru eitt sindur flótandi uppbygdar. Kanska hava forteljingarnar ikki eitt greitt mál, tær hava ikki eina søgugongd við byrjan, millumstigi og enda. Forteljingin gongur meira í ring, ella í allar ættir, og endin er opin, og eg siti eftir við fleiri spurningum, enn tá eg byrjaði.
text: #000006
text: Hvør bók stendur næst á ynskilistanum?
text: #000007
text: Eg havi fyri stuttum ognað mær bókina Klinten eftir Jens Smærup Sørensen. Eg gleði meg at taka mær tíðina til at lesa hana. Eg byrjaði, men legði hana frá mær, og nú hevur hon ligið ov leingi og bíðað. Hetta er ikki tí, at byrjanin var keðilig, tvørturímóti. Hetta er bara tí, at eg gevi mær ov lítlar stundir til at lesa skaldsøgur. Ein onnur bók, sum liggur og bíðar, er Hundrað ára einsemi eftir Gabriel García Márquez, týdd til føroyskt av Marionnu Hoydal. Av somu orsøk, sum við fyrru bókini, er orsøkin, at eg ikki havi givið mær stundir til at lesa hana lidna. Eg eri komin í helvt, og hon er sera væl skrivað á føroyskum. Eg dugi ikki spanskt, men havi lisið bókina á donskum fyri nógvum árum síðan.
text: #000008
text: Tað er ein fragd, at kunna lesa stóran skaldskap á egnum máli. Eg eri tó ikki uppdrigin til at lesa á føroyskum, tí fáar barnabøkur og skúlabøkur vóru á føroyskum, tá eg var barn. Tað er tíbetur frægari í dag. Nú eru rithøvundar, sum skriva til bæði børn og ung í tannárunum, á føroyskum og í føroyskum høpi. Tað er bara gott!
text: #000009
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000010
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000011
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000012